Gheorghe Fron, primarul PSD al Comunei Cornu Luncii, înjură de toţi sfinţii şi ajunge chiar să scuipe o femeie de 64 de ani, care a mers la Primărie pentru a-i cere ajutorul într-o problemă privind locuinţa sa. Fron, printre scuipături, către un cetăţean al comunei al cărei primar este: “Tâmpita dracului. Du-te şi te sinucide. Mori. O proastă. Du-te în … acasă de aici. Du-te-n … mă-ti!” . Pentru că nu ar fi prima dată când este supusă la asemenea tratament, bătrâna s-a plâns copiilor ei, aflaţi în străinătate, care i-au procurat o cameră video de mici dimensiuni şi l-a filmat pe Fron cum o înjură ca la uşa cortului şi o scuipăcitiţi transcrierea unei părţi din “dialogul” dintre primarul Fron şi bătrâna

O scenă de neimaginat, ce îl are în prim plan pe Gheorghe Fron, primarul PSD al comunei Cornu Luncii, s-a desfăşurat chiar în primăria pe care acesta o conduce. PSD-istul Gheorghe Fron înjură ca la uşa cortului şi scuipă o bătrână din localitate venită să-i ceară ajutorul.

Maria Tretiag, o femeie de 64 de ani, din comuna Cornu Luncii, bolnavă cu handicap cardiac şi locomotor, a povestit că primarul Gheorghe Fron se răzbună pe ea şi pe soţul ei, după ce în trecut au refuzat să comploteze împotriva fostului primar Petru Vodă, care între timp a decedat din cauza unui atac vascular cerebral.

In primăvara anului trecut, Maria Tretiag şi soţul ei Valerian, care lucrează ca asistent la Centrul de Recuperare şi Reabilitare Neuropsihiatrică Sasca Mică din comuna Cornu Luncii, au fost evacuaţi din clădirea fostului dispensar din Cornu Luncii, cea mai veche construcţie din localitate. Ei au primit o locuinţă socială într-un bloc din Cornu Luncii, însă apartamentul oferit familiei Tretiag era o adevărată ruină. Pereţii erau distruşi, pe jos nu erau podele, în interior fiind doar un WC şi o cadă.

„Am fost evacuaţi din fosta noastră casă şi trimişi într-un aparatament fără lumină, fără nimic, o locuinţă nelocuibilă”, a povestit Maria Tretiag. Femeia a povestit că a încheiat un contract cu primăria prin care urma să li se deconteze lucrările făcute la apartament din chiria ce urmau să o plătească, însă acest lucru nu a mai avut loc deoarece bătrâna prin prisma handicapului avut este scutită de la plata taxelor, inclusiv a chiriei aferente.

„Am împrumutat de la bănci 500 de milioane (n.r. – 50.000 de lei), am amenajat apartamentul cum am putut, însă trăim în nişte condiţii neomeneşti. Blocul nu este racordat la canalizare şi totul se revarsă la subsolul imobilului, în boxele oamenilor. Pe timp de iarnă, se face egrasie, apa se infiltrează în pereţi, iar podelele aspiră mirosul, în casă mirosind realemnte a fecale şi urină”, a spus Maria Tretiag.

In plus, o nouă problemă a apărut pe capul familiei Tretiag. Cei de la E.On ameninţă cu tăierea curentului electric din data de la 1 noiembrie 2015, deoarece primarul Gheorghe Fron refuză să reînnoiască contractul de închiriere pentru locuinţa socială.

Astfel, femeia a ajuns să se roage în genunchi de primarul comunei Cornu Luncii, PSD-istul Gheorghe Fron, pentru a nu rămâne fără curent în prag de iarnă, după ce trăiesc în condiţiile în care trăiesc.

Acesta nu pare să se lase impresionat de rugăminţile bătrânei, pe care o înjură ca la uşa cortului şi ajunge chiar să o şi scuipe. Maria Tretiag a precizat că este supusă la un asemenea tratament de mai mult timp, însă nici măcar soţul ei nu a crezut cele spuse.

Pentru a demostra faptul că Gheorghe Fron o înjură şi o umileşte de fiecare dată când merge pe la primărie, bătrâna a achiziţionat o cameră video prin intermediul copiilor săi plecaţi la muncă în străinătate şi a înregistrat una dintre „întâlnirile” avute cu primarul Fron, chiar în interiorul instituţiei pe care acesta o conduce. Maria Tretiag ne-a pus la dispoziţie filmarea, iar comentariile sunt de prisos. Am transcris o parte din discuţia avută de cei doi pe holurile primăriei din Cornu Luncii, discuţie purtată în faţa mai multor angajaţi.

„Gheorghe Fron: Vă rog frumos doamnă nu-mi stricaţi ziua, nu intraţi aici!

Maria Tretiag: Dar de ce să nu intru?

GF: Doamnă nu intra aici!

MT: Domnule primar mă pun în genunchi.

GF: Du-te doamnă nu fă panaramă, plec eu de aici!

MT: Vă rog frumos să-mi rezolvaţi situaţia în care sunt.

GF: Nu vreau să te văd, du-te de aici tâmpita dracului! Mi-ai făcut dosare, mi-ai făcut de toate, a ajuns o nenorocită ca tine să vină să-mi bată obrazul. Ti-am dat casă, ţi-am dat masă, ţi-am dat de toate şi tu faci teatru aici?

MT: Cum ne-aţi dat-o domnul Fron?

GF: Tu-ţi crucea mă-ti, ieşi de aicea! Dă-i drum de aicea!

MT: Sunaţi poliţia să vedem!

GF: Suni poliţia, futu-ţi crucea mă-ti, vii cu poliţie, vii să-mi faci aicea circ?

MT: Domnule primar vă rog frumos să-mi rezolvaţi problemele că mă sinucid!

GF: Du-te şi te sinucide, dă-te, mori, o proastă, rămânem fără tine, ai nenorocit toată comuna asta.

MT: Cum adică am nenorocit toată comuna?

GF: Vine ea şi face ordine, fă ordine cu tine, cu băiatul, fă cu tacsu, care nu munceşte.

MT: Domn’ primar am problema mea…

(…)

GF: Du-te în crucea mă-ti acasă de aici, dă-i drumul de aici, panarama dracului! Du-te şi munceşte, toată viaţa trebuia să îţi faci casă, noi toţi ne-am făcut.

MT: Nu vă interesează pe dumneavoastră ce am făcut eu la viaţa mea.

GF: Panarama asta…(o scuipă).

MT: Mă scuipaţi, doamne Maica Domnului, unde am ajuns.

GF: Beţiva ordinară!

MT: Eu beţivă?

(…)

GF: Du-te-n p… mă-ti!!…(o scuipă din nou)

MT: Nu mă umiliţi în halul ăsta.”

Situaţia a fost detensionată de apariţia unui poliţist, care după discuţiile purtate cu martorii la eveniment a decis să o amendeze pe Maria Tretiag. Contactat telefonic, primarul Gheorghe Fron nu a vrut să declare nimic spunând doar că problema este mult mai veche. Acesta a venit ieri după-amiază la redacţia Obiectiv şi a susţinut că “a fost provocat” şi că astfel s-a ajuns la acest incident cu Maria Tretiag.

Până când Fron va decide să demisioneze, am postat întreg filmul în care primarul din Cornu Luncii înjură şi scuipă o bătrână pusă în genunchi în faţa sa, pentru ca mai-marii săi politici şi organele competente să poată analiza exact comportamentul acestui edil. (Constantin ZUZEAC)